Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 903

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 45% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 29 kredit — A latin nyelvtannak, mint a klasszika filológia saját struktúrával rendelkező területének az elsajátítása. — A görög nyelv alapjainak oktatása az első évben elsősorban a grammatika áttekintése, továbbá — a törzsképzési szakaszba átnyúlóan is — a legfontosabb ógörög irodalmi szövegek néhány jellemző részletének elolvasása. — Az auktorolvasás során a hallgatók megismerik az adott irodalmi művek fontosabb műfaji kérdéseit, jelentőségét az irodalomtörténet folyamatában, kortörténeti vonatkozásait, az alkotók életrajzát, a mérvadó szakirodalmat. — A bevezető művelődési tárgyak (bevezetés az ókortudományba és a vallástörténeti jellegű tantárgyak) a filológiai munka alapvető módszereit és segédanyagait ismertetik meg, illetve az ókori kultúra olyan területeibe nyújtanak bevezetést, amelyek ismerete az irodalmi szövegek értelmezéséhez kezdetektől fogva elengedhetetlen. 4.2.2. Törzs- és szakképzés: 71 kredit — A latin leíró nyelvtani gyakorlatok célja az alapozó szakaszban tanultak készséggé fejlesztése. Folytatódik és elsősorban irodalmi szövegek olvasásával mélyül a görög nyelv oktatása. — Az auktorolvasás tárgyaiban olyan fontos irodalmi művek (pl. Vergilius Aeneise, Livius történeti munkája) kerülnek sorra, amelyek olvasása alapos grammatikai és lexikai ismereteket s a szövegértelmezés módszereiben már bizonyos jártasságot tételez föl. — A művelődési tárgyak a klasszika filológia egyes nagyobb területein (pl. görög irodalomtörténet) nyújtanak áttekintést. — A latin stilisztikai gyakorlatok egyrészt a latin nyelv különböző stílusformáit (a mindennapi, a prózai és a költői nyelv jellegzetességei, a próza stílusrétegei, stílusváltások a latin nyelv történetében) elemzik, másrészt a különböző céloknak (pl. tudományos bevezető, oklevél) megfelelő stílusformák helyes alkalmazására való képességet alakítják ki. — Az auktorolvasás folyamán azok az irodalmi szövegek (pl. Horatius, Tacitus) kerülnek sorra, amelyeknek különös nyelvi és egyéb értelmezési nehézségeivel csak jelentős fordítási gyakorlattal rendelkezők tudnak sikerrel megbirkózni. — A római irodalomtörténet tárgy történeti és esztétikai szempontból, átfogóan tárgyalja a latin nyelvű irodalmat annak kezdeteitől a késő-császárkorig. Kiemelkedő szerepet kapnak a következő témák: az irodalomnak a 2001/80. szám kultúra egészében betöltött helye, az irodalmi élet, az „iskolák”, illetve irányzatok, a korszakhatárok, illetve az irodalmi nyelv stílusváltásai, a műfajok, az antik irodalomelmélet (retorika), a görög és latin irodalom kölcsönhatásai, az antik irodalom hatása a világirodalomra, azon belül is a magyar irodalomra. — A művelődési tárgyak az indoeurópai és latin nyelvészet, az antik gondolkodás és művészettörténet tárgyköreit ölelik fel, amelyekben az oktatásnak a hallgatók megbízható latin nyelvtudására, speciális (filozófiai) szövegismeretére, fejlett absztrakciós képességére kell támaszkodnia. — A szakdolgozat előkészítésének, illetve a specializációnak legfontosabb terepét a filológiai és szakszemináriumok (illetve speciális kollégiumok) jelentik.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes